PATVIRTINTA

Šilutės Žibų pradinės mokyklos

direktoriaus 2018 m. spalio 22 d.

įsakymu Nr. I-109

**ŠILUTĖS ŽIBŲ PRADINĖS MOKYKLOS PIRMOSIOS PAGALBOS ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Šilutės rajono savivaldybės Žibų pradinės mokyklos (toliau – Mokykla) pirmosios pagalbos organizavimo tvarkos aprašas (toliau – Aprašas) yra parengtas vadovaujantis Visuomenės sveikatos priežiūros organizavimo mokykloje tvarkos aprašu, patvirtintu Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2016 m. liepos 21 d. įsakymu Nr. V-966/V-672, Lietuvos higienos norma HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2016 m. sausio 26 d. įsakymu Nr. V-93, Lietuvos higienos norma HN 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773, Privalomųjų pirmosios pagalbos, higienos įgūdžių, alkoholio ir narkotikų žalos žmogaus sveikatai mokymų ir atestavimo tvarkos aprašu, patvirtintu Lietuvos Respublikos sveikatos apsaugos ministro 2016 m. liepos 13 d. įsakymu Nr. V-932 ir kt. teisės aktais.

2. Aprašas reglamentuoja pirmosios pagalbos organizavimą Šilutės Žibų pradinėje mokykloje.

**II SKYRIUS**

**PIRMOSIOS PAGALBOS ORGANIZAVIMAS**

3. Visuomenės sveikatos specialistas, vykdantis sveikatos priežiūrą mokykloje ir Mokykloje dirbantys pedagoginiai darbuotojai turi būti išklausę ir teisės aktų nustatyta tvarka įgiję sveikatos žinių atestavimo pažymėjimus pagal Privalomojo pirmosios pagalbos mokymo programą.

4. Visuomenės sveikatos specialistas,vykdantis sveikatos priežiūrą mokykloje, Mokykloje dirbantys pedagoginiai darbuotojai turi nedelsiant užtikrinti pirmosios pagalbos teikimą nukentėjusiam, kurio sveikatai ar gyvybei dėl nelaimingo atsitikimo, ūminės ligos gresia pavojus. Pirmąją pagalbą teikiantys asmenys turi mokėti:

4.1. įvertinti įvykio vietos saugumą ir nukentėjusiojo būklę, atpažinti gyvybei pavojingos psichikos būsenas, organizuoti pirmąją pagalbą, išmanyti psichologinės pagalbos principus;

4.2. atlikti pradinį gaivinimą;

4.3. stabdyti kraujavimą, tvarstyti žaizdas;

4.4. parengti nukentėjusįjį transportavimui (pažeistos kūno dalies, esant lūžiui, išnirimui imobilizavimas, sužalotų, traumuotų asmenų nešimas);

4.5. teikti pirmąją pagalbą patyrusiems anafilaksiją, elektros traumą, terminį ar cheminį nudegimą, ištiktiems saulės ar šilumos smūgio, sušalusiems, skendusiems, užspringusiems, įvykus miokardo infarktui, galvos kraujotakos sutrikimams, epilepsijos priepuoliui, apalpus, netekusiems sąmonės, įkąstiems vabzdžio ar gyvūno, apsinuodijusiems.

5. Esant ūmiai pavojingai sveikatos būklei pirmąją pagalbą teikia visuomenės sveikatos specialistas ir/arba asmuo, esantis arčiausiai nukentėjusiojo.

6. Įvertinus nukentėjusiojo būklę, jeigu reikalinga, iškviečiama greitoji medicininė pagalba (toliau – GMP) telefonu 8 441 61  041 (Šilutės priėmimo-skubios pagalbos skyrius) arba trumpuoju pagalbos numeriu 112. Ją kviečia pagalbą teikiantysis arba šalia jo esantis asmuo.

7. GMP būtina kviesti šiais atvejais:

7.1. nukentėjusysis nesąmoningas;

7.2. sunkiai kvėpuoja, dūsta;

7.3. jaučia diskomfortą, skausmą ar spaudimą krūtinėje, kuris trunka ilgiau kaip 5 min. arba kartojasi;

7.4. labai kraujuoja;

7.5. vemia ar kosi krauju;

7.6. jaučia nepraeinantį spaudimą ar stiprų skausmą pilve;

7.7. esant traukuliams;

7.8. skundžiasi stipriu galvos skausmu arba neaiškiai kalba;

7.9. įtarus apsinuodijimą;

7.10. įtarus galvos, kaklo ar nugaros sužeidimus;

7.11. įtarus kaulų lūžius ar išnirimus.

8. Klasės mokytojas apie įvykį telefonu informuoja mokinio tėvus (globėjus), žodžiu informuoja Mokyklos administraciją. Nepavykus susisiekti su mokinio tėvais, esant kritinei situacijai, visuomenės sveikatos specialistas ar kitas Mokyklos darbuotojas su GMP palydi mokinį į sveikatos priežiūros įstaigą, kol atvyks mokinio tėvai.

9. Sunegalavęs mokinys į namus yra išleidžiamas, tik kai į Mokyklą atvyksta tėvai (globėjai).

10. Kiekviena situacija ar nelaimingas atsitikimas analizuojami įstaigoje ir tam pritaikomos prevencinės priemonės.

**III SKYRIUS**

**BAIGIAMOSIOS NUOSTATOS**

11. Šilutės Žibų pradinėje mokykloje pirmosios pagalbos rinkiniai yra padėti sporto salėje, sveikatos kabinete, Šilutės Žibų pradinės mokyklos Grabupių skyriuje – mokytojų kambaryje.

12. Visuomenės sveikatos specialistas Mokykloje atsakingas už pirmosios pagalbos rinkinių periodinę priežiūrą, kontrolę ir pirmosios pagalbos rinkinių papildymą sveikatos kabinete ir Šilutės Žibų pradinės mokyklos Grabupių skyriuje. Ūkvedys atsakingas už pirmosios pagalbos rinkinių papildymą kitose Mokyklos vietose, kurios yra numatytos pagal higienos normas (sporto salėje).

13. Tvarkos aprašo vykdymo kontrolę vykdo mokyklos direktorius.